Christina Olumeko (ALT), 2023-02-21:
Tak for ordet.
Først og fremmest vil jeg og Alternativet gerne takke stillerne og de mange mennesker, som har underskrevet det her borgerforslag.
Borgerforslaget, vi diskuterer her i dag, kommer i kølvandet på nogle administrative styresignaler fra Skattestyrelsen.
De danske regler om momsfritagelse for undervisning lever ifølge Skattestyrelsen ikke længere op til EU-retten.
Derfor skal Danmark ændre sin momspraksis og således fjerne momsfritagelsen for den private idrætssektor.
Det er vigtigt, at vi tager diskussionen her i dag i salen.
Moms på privat idrætsundervisning er nemlig en kæmpe omvæltning af hele sektoren, som kan have store konsekvenser for både udbydere, brugere og ikke mindst samfundet som helhed.
Derfor undrer det både mig og Alternativet, at en så stor praksisændring bliver implementeret via administrative styresignaler frem for lovgivning.
Det bør være god praksis i folketingsarbejdet, at større praksisændringer kommer igennem Folketinget.
Vi skal sikre gennemsigtighed og demokratisk debat, særlig om ændringer af så stor karakter.
Den debat, vi har i salen i dag, har vi ene og alene, fordi nogle borgere har fremsat et borgerforslag om noget, som søges gennemført via administrative styresignaler.
Det burde ikke være sådan, at der skal et borgerforslag til, før vi får en diskussion.
For det er en stor diskussion.
Den momsfritagelse, vi har i den private del af idrætssektoren,
For det første har momsfritagelsen været med til at fremme idrætten.
Det er vigtigt for folkesundheden i form af f.eks. bedre kropssundhed, men også færre stresssymptomer.
Samtidig har momsfritagelsen forbedret muligheden for livslang læring, som er enormt vigtig for vores samfund.
Momsfritagelsen medvirker nemlig til at holde priserne nede på privat idrætsundervisning, og det gør priserne lavere, end de ellers ville have været.
Det har betydet, at flere har økonomisk råderum til at deltage i undervisningen.
En prisstigning i retningen af 25 pct. som følge af en momspligt kan simpelt hen slå hul i pengepungen for de mange danskere, som i dag benytter undervisningen.
At pålægge moms har også stor betydning for udbyderne selv.
Flere risikerer at lukke, hvis færre kan bruge undervisningen, men samtidig vil det også for udbyderne betyde, at de skal bruge rigtig mange ressourcer på at lave momsregnskaber, og det er en tung opgave, som i sidste ende kan afholde mindre udbydere fra at udbyde undervisning.
I Alternativet er der for os ingen tvivl om, at moms på privat idrætsundervisning er en rigtig dårlig idé, hvad flere partier her også har nævnt.
Vi har brug for gode rammer for idræt og livslang læring generelt.
Men vi er også i Alternativet i det dilemma, at vi mener, at undervisningen skal momsfritages, men det er ikke muligt som følge af EU-lovgivningen, og det skal vi som politisk parti forholde os til.
Derfor er det Alternativets holdning, at vi skal gøre alt, hvad vi kan for at afbøde konsekvenserne af momspligten.
Derfor opfordrer vi regeringen til, at provenuet fra undervisningsudbyderne bliver tilbageført til sektoren i videst muligt omfang, eller at vi finder en anden måde, hvorpå sektoren kan blive kompenseret.
Så herfra skal der lyde en meget stor opfordring til regeringen og skatteministeren om at indkalde til forhandlinger, så vi kan finde en løsning, hvorpå sektoren og brugerne kan fortsætte nogenlunde som i dag.
Tak for ordet.